benzaldehyd
Store norske leksikon,Realfag,Kjemi,Organisk kjemi,Organiske forbindelser
Benzaldehyd er en kjemisk forbindelse som også kalles bittermandelolje. Det er en fargeløs væske som blir gul når den står en stund. Den lukter kraftig av bitre mandler og har en brennende smak.
Benzaldehyd er det enkleste aromatiske aldehydet og har kjemisk formel C6H5CHO. Stoffet oksideres lett til benzosyre, C6H5COOH, for eksempel av oksygenet i luften.Forbindelsen inngår i glykosidet amygdalin. Teknisk fremstilles det av toluen, dels ved direkte oksidasjon og dels via klorering til benzalklorid, C6H5CHCl2. Det renfremstilles ved destillasjon. Kokepunktet er 179 °C.Benzaldehyd brukes i organisk syntese, blant annet til fremstilling av fargestoffer, benzosyre og kanelsyre, det benyttes i parfymeindustrien og har andre tekniske anvendelser, blant annet som løsemiddel. Les mer i Store norske leksikon organisk kjemi